石門洞
作者：林景熙
朝代：宋

paragraphs: 臨溪雙石如層城，中有洞天門不扃。
杖藜穿莎入微逕，古藤絡樹春冥冥。
渴猿引子下飲澗，山瓢我亦分清泠。
一重一掩翳復朗，朱門金榜開殊庭。
衆峰環拱受約束，何年神造驅五丁。
縹緲樓臺鐘磬寂，薜荔紛披窗戶青。
黄冠羽服者誰子，瓊臺坐閲南華經。
客來揖坐松下石，呼茶味瀹枸杞靈。
笑遣青衣導予步，峰回路轉銀河傾。
初看絕壁走雲霧，倏聽萬壑驅風霆。
不知何代擘青峽，明珠萬斛皆龍腥。
欲喚琴高借仙鯉，濛濛山雨吹孤亭。